CELEX: 52020PC0466
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Ιταλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 466 final
            2020/0219(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στην Ιταλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
                  
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Ιταλία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις ιταλικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία, λόγω της πανδημίας της COVID-19. Συγκεκριμένα, πρόκειται για τα εξής: 
            
            
               (1)την επέκταση των υφιστάμενων συστημάτων μειωμένου ωραρίου εργασίας («Cassa integrazione guadagni»). Το μέτρο καλύπτει το 80 % του κανονικού μισθού των εργαζομένων, των οποίων διατηρείται η σύμβαση εργασίας, των επιχειρήσεων που έχουν κλείσει πλήρως ή εν μέρει λόγω της COVID-19, επί μέγιστη περίοδο 18 εβδομάδων κατά το χρονικό διάστημα από τις 23 Φεβρουαρίου 2020 έως τις 31 Οκτωβρίου 2020.
            
            
               (2)αποζημίωση ύψους 600 EUR για τους μήνες Μάρτιο και Απρίλιο του 2020, για τους αυτοαπασχολουμένους και τους ελεύθερους επαγγελματίες. Οι ελεύθεροι επαγγελματίες που υπέστησαν μείωση των αποδοχών τους κατά τουλάχιστον 33 % τον Μάρτιο και Απρίλιο του 2020, σε ετήσια βάση, δικαιούνται επίσης επίδομα 1 000 EUR για τον Μάιο του 2020. Περαιτέρω αποζημίωση ύψους 600 EUR, για τον Μάρτιο του 2020, χορηγείται σε αυτοαπασχολουμένους και ελεύθερους επαγγελματίες που έχουν εγγραφεί σε ιδιωτικούς φορείς υποχρεωτικής κοινωνικής ασφάλισης.  
            
            
               (3)διάφορα μέτρα που στοχεύουν σε συγκεκριμένα επαγγέλματα τα οποία έχουν πληγεί από την έξαρση της COVID-19. Περιλαμβάνουν αποζημίωση ύψους 600 EUR, για τον Μάρτιο του 2020, και 500 EUR, για τον Απρίλιο του 2020, για τους εργαζομένους ορισμένου χρόνου στον τομέα της γεωργίας· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους εργαζομένους στον κλάδο του θεάματος (με ετήσιο εισόδημα έως 50 000 EUR)· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους εργαζομένους στον τομέα του αθλητισμού· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους διαλείποντες εργαζομένους και αποζημίωση ύψους 500 EUR, για τους μήνες Απρίλιο και Μάιο του 2020, για τους απασχολουμένους σε οικιακές εργασίες.
            
            
               (4)δύο μέτρα για την αντιμετώπιση του αντικτύπου της αναστολής των υπηρεσιών προσχολικής εκπαίδευσης και του κλεισίματος των σχολείων, με τη μορφή παροχών γονικής άδειας διάρκειας έως 30 ημερών, κατά την περίοδο από τις 5 Μαρτίου 2020 έως τις 31 Αυγούστου 2020, για μισθωτούς ή αυτοαπασχολουμένους με παιδιά ηλικίας έως 12 ετών (ή άνω των 12, όταν το παιδί έχει αναπηρία και εξακολουθεί να φοιτά σε σχολείο), με κάλυψη του 50 % του εισοδήματός τους και παροχή κουπονιών για τη φύλαξη παιδιών (baby-sitting), για μέγιστο ποσό 2 000 EUR, εναλλακτικά προς τις παροχές γονικής άδειας και με ισχύ για την ίδια περίοδο. 
            
            
               (5)πρόσθετες παροχές άδειας αναπηρίας για το πολύ 12 ημέρες, για την περίοδο από την 1η Μαρτίου 2020 έως τις 30 Απριλίου 2020, και επιπλέον 12 ημέρες, για την περίοδο από την 1η Μαΐου 2020 έως τις 30 Ιουνίου 2020, για εργαζομένους με σοβαρή αναπηρία ή με συγγενείς με σοβαρή αναπηρία. Πρόκειται για επέκταση υφιστάμενου καθεστώτος, το οποίο παρέχει δικαίωμα σε τρεις ημέρες άδειας αναπηρίας τον μήνα.
            
            
               (6)μη επιστρεπτέες επιχορηγήσεις για αυτοαπασχολούμενους εργαζομένους και ατομικές επιχειρήσεις. Το ποσό της επιχορήγησης υπολογίζεται λαμβανομένης υπόψη της μείωσης του κύκλου εργασιών τον Απρίλιο του 2020 σε σύγκριση με τον Απρίλιο του 2019 (από ελάχιστο ποσό 1 000 EUR έως μέγιστο ποσοστό 20 % της μείωσης του κύκλου εργασιών).
            
            
               (7)δύο μέτρα υγειονομικού χαρακτήρα, μια νέα προσωρινή έκπτωση φόρου ύψους 60 % του κόστους για τη βελτίωση της ασφάλειας στον χώρο εργασίας (έως 80 000 EUR κατ’ ανώτατο όριο) και μια νέα προσωρινή έκπτωση φόρου για το 60 % των δαπανών για την απολύμανση μικρών επιχειρήσεων, επαγγελματικών γραφείων και ιδρυμάτων μη κερδοσκοπικού χαρακτήρα, καθώς και για την αγορά εξοπλισμού ασφάλειας (έως 60 000 EUR κατ’ ανώτατο όριο). 
            
            
               Η Ιταλία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Ιταλία, στο πλαίσιο του κανονισμού SURE, προς στήριξη των ανωτέρω μέτρων. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
         
         
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ)/το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας και απώλειας εισοδήματος. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τον κανονισμό. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
         
         
            
               2020/0219 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στην Ιταλία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 7 Αυγούστου 2020, η Ιταλία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Ιταλία για να περιορίσει την έξαρση της νόσου και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Ιταλία αναμενόταν να έχει έλλειμμα γενικής κυβέρνησης και χρέος 11,1 % και 158,9 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Ιταλίας προβλέπεται να μειωθεί κατά 11,2 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στην Ιταλία. Η κατάσταση αυτή οδήγησε σε αιφνίδια και σοβαρή αύξηση των δημόσιων δαπανών της Ιταλίας σε σχέση με τα συστήματα μειωμένου ωραρίου εργασίας για τους μισθωτούς, τις αποζημιώσεις για τους αυτοαπασχολουμένους, τους εργαζομένους ορισμένου χρόνου στον τομέα της γεωργίας, τους εργαζομένους στον κλάδο του θεάματος, τους εργαζομένους στον τομέα του αθλητισμού, τους απασχολουμένους σε οικιακές εργασίες και τους διαλείποντες εργαζομένους, την παροχή κουπονιών για τη φύλαξη παιδιών, τις πρόσθετες παροχές γονικής άδειας και άδειας αναπηρίας, τις μη επιστρεπτέες επιχορηγήσεις για αυτοαπασχολούμενους εργαζομένους και ατομικές επιχειρήσεις, καθώς και τις εκπτώσεις φόρου υπέρ μέτρων υγειονομικού χαρακτήρα, όπως αναφέρεται στις αιτιολογικές σκέψεις 4 έως 10.
            
            
               (4)Το «νομοθετικό διάταγμα αριθ. 18/2020»
                  2
                και το «νομοθετικό διάταγμα αριθ. 34/2020»
                  3
               , όπως αναφέρονται στο αίτημα της Ιταλίας της 7ης Αυγούστου 2020, αποτέλεσαν τη βάση για τη θέσπιση σειράς μέτρων που αποσκοπούν στην αντιμετώπιση των επιπτώσεων της έξαρσης της νόσου COVID-19, συμπεριλαμβανομένης της επέκτασης των υφιστάμενων συστημάτων μειωμένου ωραρίου εργασίας («Cassa integrazione guadagni»). Το μέτρο καλύπτει το 80 % του κανονικού μισθού των εργαζομένων, των οποίων διατηρείται η σύμβαση εργασίας, των επιχειρήσεων που έχουν κλείσει πλήρως ή εν μέρει λόγω της COVID-19, επί μέγιστη περίοδο 18 εβδομάδων κατά το χρονικό διάστημα από τις 23 Φεβρουαρίου 2020 έως τις 31 Οκτωβρίου 2020.
            
            
               (5)Για τους αυτοαπασχολουμένους και τους ελεύθερους επαγγελματίες, οι αρχές έχουν καθιερώσει αποζημίωση ύψους 600 EUR για τους μήνες Μάρτιο και Απρίλιο του 2020. Οι ελεύθεροι επαγγελματίες που υπέστησαν μείωση των αποδοχών τους κατά τουλάχιστον 33 % τον Μάρτιο και Απρίλιο του 2020, σε ετήσια βάση, δικαιούνται επίσης επίδομα 1 000 EUR για τον Μάιο του 2020. Περαιτέρω αποζημίωση ύψους 600 EUR, για τον Μάρτιο του 2020, χορηγείται σε αυτοαπασχολουμένους και ελεύθερους επαγγελματίες που έχουν εγγραφεί σε ιδιωτικούς φορείς υποχρεωτικής κοινωνικής ασφάλισης.  
            
            
               (6)Οι αρχές έχουν θεσπίσει διάφορα μέτρα που στοχεύουν σε συγκεκριμένα επαγγέλματα τα οποία έχουν πληγεί από την έξαρση της COVID-19. Περιλαμβάνουν αποζημίωση ύψους 600 EUR, για τον Μάρτιο του 2020, και 500 EUR, για τον Απρίλιο του 2020, για τους εργαζομένους ορισμένου χρόνου στον τομέα της γεωργίας· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους εργαζομένους στον κλάδο του θεάματος (με ετήσιο εισόδημα έως 50 000 EUR)· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους εργαζομένους στον τομέα του αθλητισμού· αποζημίωση ύψους 600 EUR, για τους μήνες Μάρτιο, Απρίλιο και Μάιο του 2020, για τους διαλείποντες εργαζομένους και αποζημίωση ύψους 500 EUR, για τους μήνες Απρίλιο και Μάιο του 2020 για τους απασχολουμένους σε οικιακές εργασίες.
            
            
               (7)Έχουν επίσης θεσπιστεί από τις αρχές δύο μέτρα για την αντιμετώπιση του αντικτύπου της αναστολής των υπηρεσιών προσχολικής εκπαίδευσης και του κλεισίματος των σχολείων, με τη μορφή παροχών γονικής άδειας διάρκειας έως 30 ημερών, κατά την περίοδο από τις 5 Μαρτίου 2020 έως τις 31 Αυγούστου 2020, για μισθωτούς ή αυτοαπασχολουμένους με παιδιά ηλικίας έως 12 ετών (ή άνω των 12, όταν το παιδί έχει αναπηρία και εξακολουθεί να φοιτά σε σχολείο), με κάλυψη του 50 % του εισοδήματός τους και παροχή κουπονιών για τη φύλαξη παιδιών, για μέγιστο ποσό 2 000 EUR, εναλλακτικά προς τις παροχές γονικής άδειας και με ισχύ για την ίδια περίοδο. Τα μέτρα αυτά μπορούν να θεωρηθούν ως μέτρα παρόμοια με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι παρέχουν σε μισθωτούς και αυτοαπασχολουμένους εισοδηματική στήριξη, η οποία θα συμβάλει στην κάλυψη του κόστους της φροντίδας των παιδιών όσο τα σχολεία παραμένουν κλειστά και, ως εκ τούτου, θα βοηθήσει τους γονείς να συνεχίσουν να εργάζονται, χωρίς να διακυβευθεί η σχέση εργασίας τους. 
            
            
               (8)Εξάλλου, οι αρχές καθιέρωσαν πρόσθετες παροχές άδειας αναπηρίας για το πολύ 12 ημέρες, για την περίοδο από την 1η Μαρτίου 2020 έως τις 30 Απριλίου 2020, και επιπλέον 12 ημέρες, για την περίοδο από την 1η Μαΐου 2020 έως τις 30 Ιουνίου 2020, για εργαζομένους με σοβαρή αναπηρία ή με συγγενείς με σοβαρή αναπηρία. Πρόκειται για επέκταση υφιστάμενου καθεστώτος, το οποίο παρέχει δικαίωμα σε τρεις ημέρες άδειας αναπηρίας τον μήνα.
            
            
               (9)Θεσπίστηκε η παροχή μη επιστρεπτέων επιχορηγήσεων για αυτοαπασχολούμενους εργαζομένους και ατομικές επιχειρήσεις. Το ποσό της επιχορήγησης υπολογίζεται λαμβανομένης υπόψη της μείωσης του κύκλου εργασιών τον Απρίλιο του 2020 σε σύγκριση με τον Απρίλιο του 2019 (από ελάχιστο ποσό 1 000 EUR έως μέγιστο ποσοστό 20 % της μείωσης του κύκλου εργασιών). 
            
            
               (10)Τέλος, οι αρχές θέσπισαν δύο μέτρα υγειονομικού χαρακτήρα, μια νέα προσωρινή έκπτωση φόρου ύψους 60 % του κόστους για τη βελτίωση της ασφάλειας στον χώρο εργασίας (έως 80 000 EUR κατ’ ανώτατο όριο) και μια νέα προσωρινή έκπτωση φόρου για το 60 % των δαπανών για την απολύμανση μικρών επιχειρήσεων, επαγγελματικών γραφείων και ιδρυμάτων μη κερδοσκοπικού χαρακτήρα, καθώς και για την αγορά εξοπλισμού ασφάλειας (έως 60 000 EUR κατ’ ανώτατο όριο). Δεδομένου ότι οι εκπτώσεις φόρου συνιστούν διαφυγόντα έσοδα για την κυβέρνηση, μπορούν να θεωρηθούν ισοδύναμες με δημόσιες δαπάνες.
            
            
               (11)Η Ιταλία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ιταλία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 28 811 965 628 EUR από την 1η Φεβρουαρίου 2020, λόγω των αυξημένων ποσών που συνδέονται άμεσα με τα συστήματα μειωμένου ωραρίου εργασίας για τους μισθωτούς, τις αποζημιώσεις για τους αυτοαπασχολουμένους, τους εργαζομένους ορισμένου χρόνου στον τομέα της γεωργίας, τους εργαζομένους στον κλάδο του θεάματος, τους εργαζομένους στον τομέα του αθλητισμού, τους απασχολουμένους σε οικιακές εργασίες και τους διαλείποντες εργαζομένους, την παροχή κουπονιών για τη φύλαξη παιδιών, τις πρόσθετες παροχές γονικής άδειας και άδειας αναπηρίας, καθώς και τις μη επιστρεπτέες επιχορηγήσεις για αυτοαπασχολούμενους εργαζομένους και ατομικές επιχειρήσεις. Πρόκειται για αιφνίδια και σοβαρή αύξηση, δεδομένου ότι αφορά τόσο νέα μέτρα όσο και την επέκταση υφιστάμενων μέτρων, που καλύπτουν σημαντικό ποσοστό των επιχειρήσεων και του εργατικού δυναμικού στην Ιταλία. Η Ιταλία προτίθεται να χρηματοδοτήσει 320 000 000 EUR από το αυξημένο ποσό των δαπανών μέσω κονδυλίων της Ένωσης.
            
         
         
            
               (12)Η Επιτροπή ζήτησε τη γνώμη της Ιταλίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (13)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ιταλία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (14)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (15)Η Ιταλία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ιταλία έχει εκτελέσει τις εν λόγω δαπάνες.
            
            
               (16)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ιταλίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας, Ειδικότερα, το ποσό του δανείου προσδιορίστηκε κατά τρόπον ώστε να εξασφαλιστεί η συμμόρφωση με τους κανόνες προληπτικής εποπτείας που εφαρμόζονται στο χαρτοφυλάκιο των δανείων, όπως ορίζεται στον κανονισμό (ΕΕ) 2020/672 του Συμβουλίου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Ιταλία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Ιταλίας δάνειο ανώτατου ύψους 27 438 486 464 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική ενίσχυση στη διάθεση της Ιταλίας σε δέκα δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Ιταλία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               Η Ιταλία μπορεί να χρηματοδοτήσει τα ακόλουθα μέτρα:
            
            
               (α)την επέκταση των υφιστάμενων συστημάτων μειωμένου ωραρίου εργασίας («Cassa integrazione guadagni») για μισθωτούς, όπως προβλέπεται στα άρθρα 19-22 του νομοθετικού διατάγματος αριθ. 18/2020, όπως τροποποιήθηκε με τον νόμο αριθ. 27/2020, και στα άρθρα 68-71 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (β)αποζημίωση για τους αυτοαπασχολουμένους, όπως προβλέπεται στα άρθρα 27, 28 και 44 του νομοθετικού διατάγματος αριθ. 18/2020, όπως τροποποιήθηκε με τον νόμο αριθ. 27/2020, και στο άρθρο 84 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (γ)αποζημιώσεις για τους εργαζομένους ορισμένου χρόνου στον τομέα της γεωργίας, όπως προβλέπεται στο άρθρο 30 του νομοθετικού διατάγματος αριθ. 18/2020 και στο άρθρο 84 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
         
         
            
               (δ)αποζημιώσεις για τους εργαζομένους στον κλάδο της θεάματος, όπως προβλέπεται στο άρθρο 38 του νομοθετικού διατάγματος αριθ. 18/2020 και στο άρθρο 84 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (ε)αποζημιώσεις για τους εργαζομένους στον τομέα του αθλητισμού, όπως προβλέπεται στο άρθρο 96 του νομοθετικού διατάγματος αριθ. 18/2020 και στο άρθρο 84 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (στ)αποζημίωση για τους απασχολουμένους σε οικιακές εργασίες, όπως προβλέπεται στο άρθρο 85 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (ζ)αποζημίωση για τους διαλείποντες εργαζομένους, όπως προβλέπεται στο άρθρο 44 του νομοθετικού διατάγματος αριθ. 18/2020 και στο άρθρο 84 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (η)μη επιστρεπτέες επιχορηγήσεις για αυτοαπασχολούμενους εργαζομένους και ατομικές επιχειρήσεις, όπως προβλέπεται στο άρθρο 25 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020, για το μέρος των δαπανών που αφορά τη στήριξη των αυτοαπασχολουμένων και των μονοπρόσωπων εταιρειών· 
            
            
               (θ)παροχές γονικής άδειας, όπως προβλέπεται στα άρθρα 23 και 25 του νομοθετικού διατάγματος αριθ. 18/2020, όπως τροποποιήθηκε με τον νόμο αριθ. 27/2020, και στο άρθρο 72 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (ι)παροχή κουπονιών για τη φύλαξη παιδιών, όπως προβλέπεται στα άρθρα 23 και 25 του νομοθετικού διατάγματος αριθ. 18/2020, όπως τροποποιήθηκε με τον νόμο αριθ. 27/2020, και στο άρθρο 73 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (ια)παροχές άδειας αναπηρίας, όπως προβλέπεται στο άρθρο 24 του νομοθετικού διατάγματος αριθ. 18/2020, όπως τροποποιήθηκε με τον νόμο αριθ. 27/2020, και στο άρθρο 74 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020·
            
            
               (ιβ)εκπτώσεις φόρου για βελτιώσεις της ασφάλειας στον χώρο εργασίας, όπως προβλέπεται στο άρθρο 120 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020· 
            
            
               (ιγ)εκπτώσεις φόρου για την απολύμανση χώρων εργασίας και για την αγορά εξοπλισμού ασφάλειας, όπως προβλέπεται στο άρθρο 125 του νομοθετικού διατάγματος αριθ. 34/2020, όπως τροποποιήθηκε με τον νόμο αριθ. 77/2020.
            
            
               Άρθρο 4
            
            
               Η Ιταλία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στην Ιταλική Δημοκρατία.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Νομοθετικό διάταγμα αριθ. 18/2020, όπως τροποποιήθηκε με τον νόμο αριθ. 27/2020.
               
               
                  
                     (3)
                  
                        Νομοθετικό διάταγμα αριθ. 34/2020, όπως τροποποιήθηκε με τον νόμο αριθ. 77/2020.